Дзыгъуэнэфхэм я тетыгъуэ
Волгоград щыпсэухэр ягъэгузавэ зыпэмыплъа «хьэщIэхэм».
УНЭХЭМ якIэлъыплъ компанием и Iэпэдэгъэлэлыгъэм и зэранкIэ къалэм и кум хиубыдэ унэшхуэхэм я пкIэунэхэм дзыгъуэнэфхэр щыбэгъуащ. Абыхэм я нэхъыбэм тало уз япкърытщ. Апхуэдэхэм ящыщ зыр едзэкъакIэщ Къалэ-лIыхъужьым и цIыхум. ЦIыхухъум сымаджэщым къыщоIэзэ, Волгоград и Центральнэ, Совет районхэм зэуэ карантин щагъэу- ващ.
Псэущхьэхэм къайуалIэ узыфэхэм пэщIэтынымкIэ станцым и лэжьакIуэхэр якIэлъоплъ езы къалэкум къат куэд хъууэ щыIэ унихымрэ Совет районым хиубыдэ апхуэдэ унэ пщыкIузымрэ. Абыхэм хьэхэмрэ джэдухэмрэ вакцинэ халъхьэ. АрщхьэкIэ къалэм и уэрамхэм щызоуэ хьэ хьэулейуэ щэхэр. Ауэ абыхэм халъхьэну хущхъуэм текIуэдэну ахъшэр зыми къиутIыпщыркъым. Абы щыгъуэми, къалэкум щалъэгъуащ тало уз зыпкърыт хьэ. Иджы ветеринархэм къалэн щащIащ зи гугъу тщIы узыр ягъэкIуэдыну.
— Тало къеуэлIа иужь, зэрыцIыкIум къыхэкIыу, дзыгъуэнэфхэр псынщIэу малIэ — зы махуэ-махуищ нэхъ дэмыкIыу, — къыдгуригъэIуащ IэщIагъэлI Булатов Ренат. — Ахэр цIыхум къытеуэркъым, арщхьэкIэ зэрымыщIагъи къэхъункIэ хъунущ. Тало уз зыпкърыт дзыгъуэнэфхэм яцIэлэфынущ нэхъ псэущхьэшхуэхэр, псалъэм и хьэтыркIэ, хьэхэр. Мис ар нэхъ шынагъуэщ цIыхум дежкIэ. Талом зиубгъун щIыщIидзар дзыгъуэнэфхэр хуабжьу зэрыбэгъуарщ.
Къалэдэсхэр мэтхьэусыхэ: «Центральнэ районым и унэжьхэм я пкIэунэ псоми дзыгъуэнэфхэр изщ, я бжыгъэр минхэм щIигъуу. Абыхэм пIалъэ кIыхь хъуауэ дезинфекцэ щрагъэкIуэкIыркъым». Мыр гъэщIэгъуэнщ: «Волгоград щыпсэу гуэр талом илIыкIмэ, унэхэр зезыхьэ компаниехэм ящыщу зы нэхъ мыхъуми, жэуапым ирашэлIэну?»
АрщхьэкIэ хъийм икIа дзыгъуэнэфхэм я закъуэкъым мы махуэхэм къалэдэсхэр зыгъэпIейтейр. Мэкъуауэгъуэм и 20-м Ворошиловым и цIэр зезыхьэ сату центрым щIэта щэхуакIуэхэр игъэшынащ метррэ ныкъуэрэ зи кIыхьагъ мэлыблэм (полоз). КъыкIэлъыкIуэ махуэм Волгоград и гъунэм щыIэ унэм щIэпщхьа апхуэдэ блэм и Iуэху къикIакъым: ар яукIащ. Мэкъуауэгъуэм и 21-м Волгоград и Краснооктябрьскэ районым щыпсэум езым и фэтэрым къыщиубыдащ скорпион фIыцIэ. Абы хуабжьу телъыджэ щыхъуат а бэдж щхъухьзехьэр ещанэ къатым зэрыдэкIуеяр. Ветеринар Булатов Ренат хуегъэфащэ зи гугъу тщIы псэущхьэхэр зэрыбэгъуар дунейр зэрыхуабащэм и зэрану: Волгоград ар градус 35-рэ щохъу.
— Зи ныбэр гъуэжь мэлыблэм и щхъухьыр цIыхум и дежкIэ шынагъуэкъым, — жеIэ тафэхэмрэ пшахъуэщIхэмрэ щыпсэун Iэмалхэм фIыуэ щыгъуазэ IэщIагъэлI Кучерэ Максим. — АрщхьэкIэ блэм и дзэхэм щыпсэункIэ хъунущ бактерие зэмылIэужьыгъуэхэр. Абы къыхэкIыу къывэдзакъэмэ, травпунктым зыхуэвгъазэмэ нэхъыфIщ. АрщхьэкIэ мэлыблэхэр фукI хъунукъым — ахэр Тхылъ плъыжьым иратхащ. Фи унэм скорпион фIыцIэ ныщIэпщхьамэ, ар банкIым щIэфIубэ хъунущ. ИтIанэ шынагъуэжынукъым, ауэ къывэдзэкъамэ, псынщIэу травпунктым фыкIуэн хуейщ. Абы и щхъухьым цIыхур илIыкIынкIэ зэхуэIуа щыIэкъым.
Поплавская Ольгэ.
«Мир новостей»
